இந்தக் கருவிநூல் தொகுப்பு மின்னியல் மற்றும் மின்னணுவியல் துறைக் கருத்துக்களைத் தமிழிலே தர விரும்பும் கட்டுரை ஆசிரியர்களுக்கும் நூலாசிரியர்களுக்கும் உதவ வேண்டும் என்ற நோக்கில் வெளியிடப்பட்டது. அறிவியல் கட்டுரைகளை எழுதுவோர் குறிப்பிட்ட ஒரு கலைச்சொல்லுக்கு இணையான தமிழ்ச்சொல் ஏற்கனவே வழக்கில் உள்ளதா அல்லது புதிதாக ஆக்கப்பட்டுள்ளதா என்பதை அறிய விரும்புவர். அதற்காக அவர்கள் அந்தத் துறையில் அதுகாறும் வெளிவந்துள்ள கலைச்சொல் தொகுதிகளையும் நூல்களையும் அவர்களுக்கு ஒரு சேரக் கிடைக்கவும் வாய்ப்பில்லை. ஏனென்றால் அவற்றுள் பலவும் இன்று மறுபதிப்பு பெறாதவை. எனவே மின்னியல் மற்றும் மின்னணுவியல் துறைக்கருத்துக்களைத் தமிழிலே படைக்க விரும்புவோருக்கு இக்கருவி நூல் உதவும். இந்தக் கருவி நூலை நல்ல முறையில் வெளியிட்ட தமிழ்ப் பல்கலைக்கழகத் துணைவேந்தர் மாண்புநிறை முனைவர் இ. சுந்தரமூர்த்தி அவர்களுக்கும், பதிப்புத்துறை இயக்குநர் (பொறுப்பு) முதுமுனைவர் ம.சா. அறிவுடைநம்பி அவர்களுக்கும், என் மாணவர் உல. பாலசுப்பிரமணியன் அவர்களுக்கும் என் உளம் கனிந்த நன்றியை உரித்தாக்கிக் கொள்கிறேன்.  முனைவர் இராதா செல்லப்பன் 1. கலைச்சொற்கள் - பொறியியல், தமிழ் நுட்பவியல், தமிழ்நாட்டுப் பாடநூல் நிறுவனம், 1973. 2. அறிவுக்கதிர் - கதிர்-எட்டு, தமிழ் மன்ற வெளியிடு, பூசாகோ பொறியியல் பல்தொழிற் கல்லூரி 1977-78 3. கலைச் சொல் தொகுப்பு - தமிழ்நாடு பொறியாளர் சங்கம், கோயம்புத்தூர் (ஆண்டு தெரியவில்லை) 4. கலைச்சொற்கள் - தமிழ் மன்றம், பொறியியற் கல்லூரி 5. கலைச்சொற்கள் - மொழியாக்கக் குழு தமிழ் மன்றம், பொறியியற் கல்லூரி, கிண்டி 1969 6. அ.பொம்முராஜா (ஆசிரியர்) - பொறியியல் - கோவை, ஜனவரி 1967